相隔24年 戴圖理再戰肯塔基打吡
2024年04月25日 13:38
東網電視
更多新聞短片
戴圖理將於美國肯塔基打吡大賽上陣。(圖片:Getty Images)
目前喺美國發展嘅戴圖理,一直掛響口邊,肯塔基打吡係佢最嚮往嘅賽事,今屆賽事終於如願以償,將會夥拍由練馬師Danny Gargan訓練嘅Society Man,出戰呢場於5月4日舉行嘅美國三冠馬王首關賽事。
今次係戴圖理相隔24年,再度參戰肯塔基打吡,對上一次正係2000年以藍營高多芬主帥身分,夥拍蘇萊名下China Visit出戰,雖然今次坐騎Society Man戰績並非太亮眼,目前被博彩公司列為超過100倍嘅大冷門,但戴圖理並不介意,佢認為能夠有份參與,已經好開心,由於專注於美國發展,佢強調今夏返回歐洲客串可能性唔高。
而喺今屆肯塔基打吡,仲有另一位英國幫,今年轉向美國發展嘅郭德誠,異地再與戴圖理同場角逐,將會夥拍Honor Marie出戰肯塔基打吡。郭德誠係去年歇冬期後,計劃在美國客串4個月,然後就會返回英國迎接新季,豈料在當地策騎成績理想,於上月結束嘅費爾園賽期勝出43W,於騎師榜排行第4名,並且為其帶來豐厚獎金收入,最終決定留低發展。
於肯塔基打吡賽期之後,郭德誠將會轉戰特拉華園(Delaware Park)檔期賽事。